CIMBปรับแผนรับภาษีมรดก
ลูกค้าแห่ถามเตรียมความพร้อม เล็งรุกประกันออมทรัพย์-คุ้มครอง
24 เม.ย. 2558

ลูกค้าแห่ถามเตรียมความพร้อม เล็งรุกประกันออมทรัพย์-คุ้มครอง
ซีไอเอ็มบีปรับแผนใหม่ จับกลุ่มลูกค้าวางแผนภาษีมรดก ปั๊มเบี้ยประกันออมทรัพย์แทน 
น.ส.ดุษณี เกลียวปฏินนท์ ผู้ช่วยกรรมการผู้จัดการใหญ่ ธนาคารซีไอเอ็มบี ไทย เปิดเผยว่า ในปีนี้บริษัทได้ปรับกลยุทธ์ในการทำธุรกิจประกัน หรือแบงก์แอสชัวรันส์ใหม่ โดยหันมาเพิ่มสัดส่วนแบบประกันออมทรัพย์และคุ้มครอง รวมทั้งจับกลุ่มลูกค้าระดับบนให้มากขึ้น เพื่อให้สอดคล้องกับความต้องการและความกังวลของลูกค้า เกี่ยวกับการออก พ.ร.บ.จัดเก็บภาษีมรดกของรัฐบาล หลงจากในช่วงที่ผ่านมา มีลูกค้าติดต่อสอบถามเรื่องนี้มายังธนาคารเป็นจำนวนมาก
ขณะเดียวกัน ธนาคารจะลดสัดส่วนของแบบประกันชีวิตเพื่อคุ้มครองสินเชื่อ หรือเครดิตไลฟ์ลง เพื่อให้สอดคล้องกับทิศทางการปล่อยสินเชื่อของธนาคารที่ปรับลดลงตามภาวะเศรษฐกิจ โดยในช่วงไตรมาสแรกที่ผ่านมา ธนาคารสามารถทำเบี้ยรับรวมได้แล้ว 341 ล้านบาท ซึ่งมาจากเบี้ยประกันชีวิตโดยตรง 200 ล้านบาท ส่วนที่เหลือมาจากเบี้ยเครดิตไลฟ์
“ในปีนี้เราจะเน้นเรื่องการวางแผนทางการเงินและเรื่องภาษีมรดก โดยตั้งเป้าขายเบี้ยประกันรวมให้ได้ 1,350 ล้านบาท แบ่งเป็นเบี้ยประกันชีวิตโดยตรง 720 ล้านบาท และเบี้ยเครดิตไลฟ์รวมกับเบี้ยประกันวินาศภัยอีก 630 ล้านบาท เทียบกับปีที่ผ่านมาที่ธนาคารทำเบี้ยรับรวมได้ 1,390 ล้านบาท มาจากเบี้ยประกันชีวิต จำนวน 511 ล้านบาท และเบี้ยเครดิตไลฟ์รวมกับเบี้ยประกันวินาศภัยอีก 879 ล้านบาท” น.ส.ดุษณี กล่าว
ขณะเดียวกัน ธนาคารยังมีแผนที่จะออกผลิตภัณฑ์ใหม่ด้านประกันอย่างต่อเนื่องในทุกไตรมาส เพื่อเพิ่มทางเลือกให้กับลูกค้า โดยมีรูปแบบให้เลือกทั้งระยะสั้น ระยะกลาง และระยะยาว โดยแผนงานในปีนี้จะไม่เน้นกรมธรรม์ แต่จะเน้นจำนวนเบี้ยต่อกรมธรรม์ให้มากขึ้น จากที่ตั้งเป้าหมายไว้คือ 8 หมื่น-1 แสนบาท/กรมธรรม์ และปัจจุบันยอดขายประกันของธนาคารมีประมาณ 3 หมื่นกรมธรรม์ แบ่งเป็นการออม 90% และความคุ้มครอง 10%
ทั้งนี้ กระทรวงการคลังได้เสนอร่าง พ.ร.บ.ภาษีการรับมรดกให้สภานิติบัญญัติแห่งชาติ (สนช.) พิจารณาเห็นชอบไปแล้ว และคาดว่าในสัปดาห์หน้าจะเข้าสู่การพิจารณาของ สนช.วาระ 3 หรือวาระสุดท้าย ก็จะได้บทสรุปว่าการเก็บภาษีมรดกจะเป็นอย่างไร